Transcript vum Livestream: Tripartite: Signature vum Ofkommes tëschent Regierung, UEL, CGFP an LCGB (31.03.2022)

# Intervenanten

* Xavier Bettel, Premierminister, Staatsminister
* Patrick Dury, LCGB.
* Romain Wollf, CGFP
* Michel Reckinger, UEL
* Journalisten

Sproochen

* Lëtzebuergesch, Franséisch

# Transcript

[Xavier Bettel]

Voilà. Fir d'éischt wëll ech mech bei Iech entschëllege fir d'Verspéidung.

Mee mir haten haut de Mëtteg och e wichtege Rendez-vous.

Dat war deen an der Chamber fir zesumme mat den Deputéierten een Echange ze hunn iwwert d'Resultat vun den Diskussiounen, déi déi lescht Deeg stattfonnt hunn.

D'Tripartite lieft. D'Tripartite ass net futti, soss géife mir och net hei zesumme stoen.

D'Tripartite sinn ebe Krisesituatiounen zesummen mat de Sozialpartner a kucken iwwert déi wirtschaftlech, déi sozial Situatioun vum Land zesummen ze diskutéieren an zesummen Iddien, Léisunge probéiere virzeschloen, wéi mir op de verschiddene Momenter och gemeinsam Léisunge fannen.

Et kënnt net ëmmer zu engem Erfolleg.

Hei ass fir mech 4 vu 5 Partner, déi hei vertruede sinn.

Et ass schued. Ech hätt léiwer gehat et wiere 5 Partner hei ronderëm den Dësch gewiescht an déi och elo just ënnerschriwwen hunn an et ass och dat wat ech an der Chamber gesot hunn.

Ech muss Iech soen, dass ech och frou war an der Chamber, dass mer 52 Stëmmen Ënnerstëtzung zesummen hunn fir dat wat zesumme mat de Sozialpartner festgehale ginn ass och ëmzesetzen.

Et ass och eng nei Kommissioun an der Chamber zesummegesat ginn, eng Tripartiteskommissioun, déi dann och wäert mat den Aarbechte kënnen ufänken, well fir eis geet et och dorëms, dass mer elo keng Zäit verléieren fir dës Saachen och ëmzesetzen.

Mir sinn eis bewosst, dass mer an enger Situatioun sinn, déi ganz spezial ass. No 2 Joer Covid ...

An ech stoung oft hei.

Ech stoung oft hei.

Wärend 2 Joer, wou mir net ëmmer déi einfachsten Noriichte matzedeelen haten: déi vu Restriktiounen, déi vu Privatioune vu Libertéiten an awer hu mer gesinn an deene leschten 2 Joer, dass Solidaritéit hei zu Lëtzebuerg eng Realitéit ass.

Ganz vill leit ware bereet op Fräiheeten ze verzichten fir dass mir awer och déi vulnerabelst Leit konnten ënnerstëtzen an eben och hëllefen, dass se net krank sollte ginn.

Mir hunn ni déi Situatioun gehat, déi am Ausland komm ass, wou een huet mussen e Choix maachen an de Spideeler.

Mir hunn alleguerte gehofft, no der Covid-Kris géif endlech nees Fräiheet a Loft d'Realitéit ginn.

Fräi sinn a Loft kënne schnapen an net méi mat Contrainten ze liewen.

Dee Krich wollt keen.

De Krich ass eng Realitéit.

An déi Incertitude an do muss ech Iech och wierklech soen, dass mat deene Sozialpartner, mat deenen ech och hei stinn, déi Incertitude och gedeelt gëtt.

Dass mir net wësse wéi et weidergeet.

Dass mir net wësse wat op eis duerkënnt.

Dass déi Kris eng international Kris ass an och eng Kris déi eis hei zu Lëtzebuerg trëfft.

Mir gesinn dass eng Evolutioun vun de Präisser, an net nëmmen Energiepräisser, eng Realitéit ass.

An déi Onsécherheet virun allem ganz vill Leit och Angscht mécht.

Angscht.

An déi Vertrieder, déi ech hei lénks a riets vu mer stoen hunn, hunn och Angscht.

Net nëmme wéinst der securitärer Ursaach, mee eben och wéi d'Evolutioun vun der Situatioun Konsequenze mat sech kënne bréngen, déi Repercussioune kënnen hunn.

Repercussioune bei de Leit.

Déi Onsécherheet bei de Leit net ze wësse war muer geschitt.

Déi Onsécherheet: geet et Muer duer?

An déi Onsécherheet hei och op menger lénker Säit beim Patronat, dee net weess wéi et bei hinne weidergeet.

Kréien ech d'Rechnung Enn des Mounts bezuelt fir mäi Betrib?

Packen ech et?

A mir sinn an enger Situatioun komm, wou ... An soubal déi heite Pressekonferenz fäerdeg ass, ass och nach eng aner vum Wirtschaftsminister a vun der Finanzministerin fir zesummen eben z'erklären, wéi d'Prognose sinn an eben och wéi d'Calculle gemaach gi si bei deem Accord, dee mir fonnt hunn.

Mir hunn de Risk, dass an de nächsten 20 Méint ... Dat heescht elo virdrun déi 2. Indextranche, déi hu mir och net blockéiert.

Ech weess dass dat eng Demande och war vum Patronat.

Mee do hu mir och direkt eis engagéiert, dass d'Indextranche och gëschter declenchéiert ginn ass net soll reportéiert ginn.

Mee dass mir 3 Indextranchë bannent 10 Méint riskéieren ze hunn.

Mir wësse wann ee raisonnabel ass, dass dat an där Situatioun an där mir sinn eng ganz Rëtsch vu Betriber net packen.

An dass wa mer duerno just mam Fanger am Mond do setze fir ze soen "oh, et ass awer schued, dass d'Betriber zou gemaach hunn", kee vun eis gutt geschafft huet.

Dofir wëll ech deene Leit hei Merci soen. Et ass e Pak... An ech wëll och dem Yuriko Backes hei Merci soen, well d'Yuriko Backes ass knapps 3 Méint an der Regierung an et huet déi lescht Deeg an déi lescht Stonne ganz, ganz vill Zäit och verbruecht an et war net einfach als raisonnabel "Mère de famille", wéi si gëschter sech och beschriwwen huet, fir 830 Milliounen an engem Solidaritéitspak och kënnen ze deblockéieren.

Mee mir sinn eis bewosst, dass bei exzeptionelle Situatiounen och exzeptionell Mesurë geholl musse ginn an dofir soen ech och der CGFP, dem LCGB fir d'Gewerkschaften, an och dem Patronat Merci, dass mer just ier mir heihinner komme sinn och dësen Accord konnten ënnerschreiwen.

Et gëtt de Leit Previsibilitéit.

Et gëtt den Entreprisë Previsibilitéit.

Et hëlleft dem Standuert Lëtzebuerg och weider e Standuert ze sinn, wou ee Loscht huet sech z'engagéieren, Loscht huet z'investéieren.

Et gëtt de Leit Garantië mat de Kompensatiounen, dass kee Kafkraaftverloscht och kënnt an ech wäert wierklech do op deem dote Punkt insistéieren an och duerno an där Pressekonferenz, d'Madamme Backes an den Här Fayot, wäerten drop insistéieren, dass hei kee Kafkraaftverloscht kënnt an dass mir dat vun den Institutiounen och ausgerechent kritt hunn. Dat si keng Zuelen, déi mir erfannen.

Dowéinst also de Kolleegen - dat hunn ech och scho virdrun an der Chamber gemaach - och der ganzer Regierung an och deene Beamten, déi déi ganz lescht Deeg och "au Garde-à-vous" ware fir jiddwerengem kënne Ried an Äntwert ze stoen, e ganz grousse Merci.

Fir mech ass dat heiten e wichtege Schrëtt. D'Tripartite ass net dout.

De Sozialdialog funktionéiert.

A wann e funktionéiert, a wann en net dout ass, dann ass et de Merite vun deene Leit, déi hei stinn. Ech soen hinne Merci.

Här Dury.

[Patrick Dury]

Merci Här Staatsminister.

Sou wéi et elo grad gesot ginn ass, ass d'Tripartite zesummekomm well ganz einfach d'Konsequenze vun deem Krich fir eist Land a fir ganz Europa un sech eng enorm Deierecht vun den Energiepräisser no sech gezunn huet.

Déi Deierecht an och d'Konsequenze vun der Relance nom Covid, déi mer jo alleguer scho kannt hunn, hunn dozou gefouert, dass an de Betriber natierlech Probleemer kënnen entstoen. Dass mir eis enorm Gedanke musse maachen ob dat kéint zu Aarbechtsplazverloscht féieren, ob do Aarbechtsplaze kéinten a Fro gestallt ginn, well déi Probleemer jo ganz massiv op d'Betriber awierken.

Do donieft, d'Salariéeën, d'Leit, déi hei am Land schaffen, liewen, déi sinn natierlech och där doter Entwécklung ausgesat a ginn natierlech an hirer Kafkraaft staark belaascht, staark beschnidden an dat bedeit dann och e Probleem un sech fir d'Betriber a fir d'Leit, wann ech dat sou duerf soen, an engems.

Et ass och esou, dass wann d'Inflatioun héich ass, mir jo Gottseidank, soe mer, den Index hunn. Allerdéngs wann den Index dann a Krisenzäiten op d'Inflatioun un sech zu méi Indextranchë féiert, wësse mir dass déi Probleemer, déi mir elo hunn nach eng weider Belaaschtung op d'Betriber kann duerkommen.

An deen Accord, dee mir un sech elo fonnt hunn, huet fir eis un sech, wann ech dat e Mol duerf soen, nieft all deene Mesuren, déi de Staatsminister schonn opgeschlësselt huet, 4 grouss Elementer.

Dat éischt ass: mir hunn et fäerdegbruecht an enger Krisenzäit, dass mer eisen Tripartitesmodell weidergeschriwwen hunn.

Dat war net ëmmer ganz kloer, muss ech soen. Dat hu mir awer fäerdegbruecht an dee Modell huet un sech eis et erlaabt an der Vergaangenheet ëmmer déi Léisungen ze fannen, déi néideg waren, hunn dat och dës Kéier erlaabt a mir hunn un sech dee Modell och fir weider kënnen an der Zukunft ze schaffen, wann sech opgrond vun den Imprevisibilitéiten do nach Probleemer kënnen entstoen. Ech wëll och drop hiweisen, dass niewent der nationaler Tripartite, mir 2 sektoriell Tripartitten hunn.

Dat engt ass d'Tripartite bei der Luxair. Déi hate mer besser gesot um Findel, déi sech awer éischter dann an der Aviatioun, déi sech ëm d'Luxair këmmert an d'Tripartite un sech an der Siderurgie, déi natierlech och do eng ganz Rei vu Mesuren hëlt an och Leit, d'Personal domat begleet.

Een 2. Element ass, dass mer eisen Indexmechanismus ofgeséchert hunn.

Den Index ass net a Fro gestallt. Den Index un sech funktionéiert.

En ass liicht ajustéiert ginn an deem Sënn, dass mer sou wéi dat elo gesot ginn ass, e gewëssene Report hunn an do kommen ech dann direkt op déi 3. Pist. Dat ass, dass mer et fäerdegbruecht hunn, fir d'éischte Kéier, beim engem Report vun enger Indextranche un sech eng Kompensatioun auszehandelen.

Eng Kompensatioun dohinner ze setzen an ech wëll just hei eng Zuel soen: De Mindestlounempfänger kritt bei enger Indextranche un sech 44 Euro de Mount bäi an e kritt duerch de "Crédit d'impôt énergie" 84 Euro de Mount bäi fir déi 8 Méint. Dat ass also bal dat duebelt, wou dee Mënsch, wou de Salarié do kann un sech kréien, wou en dann ënnerstëtzt gëtt, wou en also méi kritt, wéi dat wat elo nëmmen den Index spille gelooss hätt.

 Mir hunn et hei fäerdegbruecht, dass déi kleng- a mëttel Gehälter ganz staark ënnerstëtzt ginn an dat war och néideg fir deene Leit un sech do entgéint ze kommen, wat un sech déi ganz Belaaschtung vun der Kafkraaft ugeet.

Natierlech spillen och do alleguer déi aner Mesuren, déi am Pak dra sinn eng Roll.

Mee dat sinn un sech natierlech fir eis déi wesentlech.

An dann de 4. Punkt, dee mir festgehalen hunn, dat ass un sech dass mer am Accord drastoen hunn, dass mer e Suivi vun der ekonomescher Situatioun maachen.

Wann Eppes géing antrieden, wat mir net hoffen, wat mir net wëllen, mee wat awer e Mol kéint sinn, dass d'Situatioun sech géif verschlechteren, da kënnt d'Tripartite zesumme fir dann och am Kader vun der Tripartite déi néideg Mesuren ze fannen, déi sech dann un sech ergi fir do erëm Léisung ze fanne fir dass mer erëm verhënneren dass un sech Auswierkungen op d'Beschäftegung, op d'Salariéeën, op d'Betriber entstinn, well ganz oft hei un sech d'Interêten tëschent Betrib a Salarié ganz oft déi selwecht sinn.

An dass d'Bild benotzt gëtt vu Leit, déi an engem Boot setzen an dat Boot dat muss schwammen, dat muss iwwer Waasser bleiwen.

Dat ass un sech hei villäicht de gudden a flotte Vergläich fir ze soe wéi een do ka virgoen.

Ech wëll ganz kloer soen, dass den LCGB, sou wéi och, ech mengen, déi aner Gewerkschaften sech hei ganz staark agesat hunn fir Pisten a Weeër ze fannen.

D'Diskussioune ware konstruktiv. Se waren net ëmmer einfach, mee dat ass an der Natur vun der Saach, wann Interêten openeekommen, déi net ëmmer flächendeckend sinn.

D'Konscht vun der Tripartite ass eben doranner e Kompromëss ze fannen.

De Staatsminister huet un sech och dofir gesuergt mat sengem Asaz, sengem Engagement, dass dee Kompromëss zustane komm ass, soss wier dat warscheinlech och ganz schwéier méiglech gewiescht.

Dofir soen ech och dem Staatsminister fir säi ganzen Asaz Villmools Merci, och de Kolleegen aus de Gewerkschaften an ech vergiessen natierlech och net d'Vertrieder vun der UEL, well mir hunn dat doten zu 3 ausgehandelt a mir hunn dat elo zu 3 ëmzesetzen.

Merci.

[Xavier Bettel]

Maache mir fir d'éischt d'Gewerkschaften an dann ... Ok.

Här Wolff.

[Romain Wolff]

Okee. Merci Här Staatsminister.

Ech ka mech jo kuerz faassen. Ech mengen de Patrick, deen huet alles gesot.

Ech hunn nach virdrun op enger anerer Plaz gesot, also sou déi grouss Loscht fir an d'Tripartitten ze goen ... Et gëtt Saachen, déi si méi flott wéi eng Tripartite.

Et muss net onbedéngt sinn, mee et soll een awer och net vergiessen, firwat datt een an eng Tripartite geet.

Meeschtens ass iergendeppes wat net klappt.

An ech mengen am Moment ass et esou. Do sinn sou munch Saachen déi net klappen. Mir hunn d'Pandemie nach ëmmer net ganz iwwerstanen.

Mir sinn och an der Situatioun, datt an der Ukraine nach ëmmer Krich ass. Mir wëssen net, wéi dat do weidergeet, wéi laang dat nach wäert daueren.

Do ass ganz vill Mënscheleed, wat do mat an d'Spill kënnt, vill Leit déi och mussen aus hirem Land fortgoen, déi net méi kënnen do bleiwen. Alles dat féiert natierlech och zu Konsequenzen hei zu Lëtzebuerg an dofir war et och nëmme richteg, datt déi Tripartite hei aberuff ginn ass.

Mir wëssen natierlech och, wa mer an eng Tripartite ginn - ech sinn elo scho méi laang do dobäi - dat ee kann awer dovun ausgoen, datt herno eventuell, dat ass net ëmmer de Fall, et sinn der och scho gi wou guer näischt dobäi erauskomm ass, wou d'Regierung wierklech eleng decidéiert huet, mee datt een awer kann dovun ausgoen, datt herno e Kompromëss erauskënnt an sou Kompromëss ass meeschtens Eppes, wou all déi Parteien, déi do ronderëm den Dësch setzen iergendwou awer Waasser an hire Wäin musse schëdde fir datt iwwerhaapt esou Eppes zustane kënnt.

Dat heescht, ech ginn e Mol dovun aus, als CGFP-Vertrieder, datt elo net vill leit wäerte kommen a mir an eis op d'Schëller klappen, mee trotzdeem: e Kompromëss ass awer erauskomm.

Et ass schonn hei gesot ginn: den Indexmechanismus, deen ass gerett ginn. Ech mengen och den Tripartite-Modell, dee soll weider bestoen.

Et soll diskutéiert ginn an da muss ee kucken zesummen, sou wäit wéi dat dann effektiv geet, fir do Léisungen ze fannen.

Jo, mir Gewerkschaften, ech mengen déi 3 Gewerkschaften, déi hu vill Propositioune gemaach.

Bon, mir sinn zum Schluss natierlech op Eppes komm, wou deen ee wéinst sengem Optrag villäicht net méi konnt d'Accord sinn, wou Anerer, do gehéiere mir als CGFP, deen Optrag, dee mir haten, wou mir dat konnte matdroen.

Eisen Optrag war an dat war unanime, e Mandat wat mer hate fir dat déi manner héich Gehaltsklassen, dat déi am meeschte sollte kompenséiert kréien an ech mengen dat ass och mat dësem Accord ofgeséchert.

An da nach e lescht Wuert, well effektiv hei an deem Accord mat dra steet, sollt elo, ... Elo kënnt jo nach eventuell oder sécher Indextranche dëst Joer, mee soll d'nächst Joer nach eng falen, dann huet d'Regierung sech och do engagéiert fir datt dann erëm eng Tripartite dee Moment wäert stattfannen.

Voilà.

Merci.

[Xavier Bettel]

Här Reckinger.

[Michel Reckinger]

Voilà, dann och nach d'Vue vun der UEL.

Ech mengen d'lescht Woch souze mer schonn zesummen an et war eis wichteg, wéi mir d'lescht Woch zesumme souzen, dass mer een "État des lieux" dresséiert hunn vun der ekonomescher Lag vu Lëtzebuerg.

An ech menge mir hate lescht Woch een Accord iwwert deen "État des lieux" a wéi mer deen Accord iwwert d'"États de lieux" haten, hu mer och d'lescht Woch am Fong diskutéiert iwwer dat wat mer dann elo musse maachen. Mir waren eis Eens d'lescht Woch fir ze soen, dass ... et net de Moment ass fir mat der Géisskan iwwert d'Land ze fuere fir iwwerall Kaddoen ze maachen.

Mir waren eis Eens, dass et dorëms geet fir selektiv Aiden ze definéiere fir vulnerabelen Entreprisen a vulnerabele Menagen ze hëllefen.

Also selektiv war wichteg an d'Géisskan war wichteg. Et goung dorëms fir cibléiert Hëllefen ze definéieren.

Cibléiert wat d'Entreprisen ubelaangt fir energieintensiv Betriber, a just déi, an Hëllefen an der "Transition énergétique", dat heescht an der Transitioun fir CO2-fräi ze ginn 2030/2050.

Fir dorobber z'investéieren, well dat ass d'Zukunft vun der Ekonomie vum Land.

Also keng Suen ze dilapidéieren, well ... Ech hunn et gëschter gesot: an Europa ass Krich.

Et ass Krich un der Grenz vun der europäescher Unioun.

An d'Ekonomie zu Lëtzebuerg an d'Ekonomie an Europa ass am Krich.

Dat muss een haut gesinn. Mir sinn an engem Zoustand, wou mir duerch déi Situatioun an der Ukraine Restriktiounen an Adaptatioune vun de Marchéen hunn, well mer ee Krich hunn mat Russland, wou mir iwwer d'Ekonomie wëllen dass de Krich ophält.

A mir stinn do alleguerten hannendrun an dat musse mir och ënnerstëtzen a mir wëllen dat ënnerstëtzen, mee et ass eng "Situation exceptionnelle" an dat ass dat wat mir wollten an deene leschten Deeg wierklech kloer maachen: Dass et hei net geet fir iergendeppes a Fro ze stellen, mee awer op eng "Situation exceptionnelle" ze reagéieren fir dass dat heite Land och an Zukunft kann als intressante Standuert fir Betriber bestoe bleiwen.

Well wat hu mir fäerdegbruecht? Mir hunn Aiden fir Menagen an Aiden fir Betriber definéiert a virun allem hu mir eng Previsibilitéit fir déi nächst 2 Joer definéiert - fir 2022/23, bis Enn 2023, wat den Index ubelaangt, an dat hëlleft deenen auslänneschen Investisseuren, den auslännesche Betriber, déi hei zu Lëtzebuerg sinn, déi awer hir Headquarters iergendwou zu Frankfurt, Paräis oder an Amerika hunn, fir och do eng Previsibilitéit ze hunn.

Well alleguerten déi auslännesch Betriber befannen sech an deem ekonomesche Krich an déi hunn natierlech wéi jiddereen, deen an sou enger Situatioun ass, Froen: Wat ass d'Zukunft? Wéi kommen ech virun? Wou investéieren ech? Wou spueren ech?

A wa mir dann als Lëtzebuerg e Signal erausginn, dass mir bannent 10 Méint 3 Indextranchë géife produzéieren, da brauch ech Iech net ze soen, wat d'Endresultat am Ausland ass an d'Meenung iwwer Lëtzebuerg am Ausland ass.

An ech menge mir hunn hei e wichtegt Signal fäerdegbruecht, dass mir eis an der Tripartite, mat deenen déi elo hei stinn, Eens gi sinn an ech mengen dass dat wichteg ass an dass mer hoffen, dass et duergeet.

De Premierminister huet et gesot: Mir wëssen net wéi d'Zukunft ass, mee et ass e Mol ee Schratt, dee mir gemaach hunn an et ass e gudde Schratt.

Merci.

[Xavier Bettel]

Si Froen?

[Journalist]

Gudde Mëtteg, David Marques fir de Quotidien.

Eng Prezisiounsfro: Wann d'Tripartite nach eng Kéier zesummekënnt, schreift Dir elo am Communiqué, a wat der och elo gesot hutt, dass wann d'Situatioun méi schlëmm gëtt d'nächst Joer, respektiv wann eng weider Tranche géif falen.

Den OGBL huet elo de Moien awer gesot, dass un sech d'Engagement am Accord eben schonn d'Office ass, wann 2023 eng Tranche fält, gëtt se automatesch op 2024 verréckelt.

Kënnt Dir nach eng Kéier Prezisiounen zou gi wannechgelift?

[Xavier Bettel]

Wann d'Situatioun sech verschlechtert, da kann ech just soen, dass ech als Regierung frou sinn nach op d'Sozialpartner kann zielen fir mat hinnen ze kucken, wéi mer Léisunge fannen.

Do ass déi Indexfro jo lo gekläert bis Enn 2023, mee do si ganz vill aner Saachen.

Dir kennt jo scho Situatiounen och hei am Land, wou schonn aner Mesurë geholl gi sinn. Ech schwätzen elo net vu Sonndesfueren oder vun anere Punkten, mee ech si frou, wann d'Situatioun sech verschlechtert, wa mer et fäerdegbréngen am Sozialdialog no Mesuren ze sichen.

An ech hunn dat Engagement och geholl a mir hunn jo matgedeelt kritt, datt normalerweis jo keng Indextranche soll d'nächst Joer kommen, dat heescht et ass een duebelen Engagement: dass wann eng Kéier eng Indextranche géif kommen, souguer wann dat net de Fall wär, mee d'Situatioun sech och verschlechtert ouni dass eng Indextranche fält, hunn ech d'Engagement ginn, dass ech gäre mat hinnen driwwer diskutéieren.

Mee ech hunn Iech virdrun de Constat gemaach. De Sozialdialog funktionéiert.

A wa mir viru Challenge stinn, ass et och am Interêt vun enger Regierung zesumme mat de Sozialpartner no Léisungen ze sichen.

[Journalist]

An da villäicht eng Fro un déi 2 Gewerkschaftsvertrieder.

Wat bedeit et fir d'Lëtzebuerger Gewerkschaftler, dass elo déi gréisst Gewerkschaft mam OGBL hei den Accord elo net gesinn huet?

Wéi schätzt Dir dat an?

[Patrick Dury]

Also ech betounen dass mir deen Dossier hei zu 3 verhandelt hunn. Mir hunn eis intensiv zu 3 preparéiert.

Mir hunn och an de Verhandlunge wa mer missen un sech de Point maachen, hu mir dat gemeinsam gemaach.

Sämtlech Fuerderungen - dat kann de Staatsminister an och d'Patronat un sech confirméieren - sinn un sech mat enger Stëmm virgedroe ginn.

An dat ass esou. dass dat ebe gaangen ass bis op ee Punkt, wou mir souguer zu 3 dann Eens gi sinn, dass all Gewerkschaft un sech da muss kucken, wéi si sech positionéiere par Rapport zu deenen - ech soe lo net Erwaardungen - mee zu deene Mandater, déi se da vun hire Gremie kritt hunn an un sech zu deem wéi un sech de Stand an der Tripartite ass an dat hu mer un sech gemaach.

Ech bedaueren dat, dass dat un sech elo zu dëser Situatioun gefouert huet, mee de Choix wier ganz einfach gewiescht: entweder hei dann een Accord ze kréien oder keen Accord ze hunn.

An ech muss soen, dass deen Accord hei awer - verstitt mech elo - e gudden Accord Tripartite ass. Eng Tripartite ass ëmmer eng Krisesituatioun, mee mir hunn awer, menger Meenung no, an dëser Situatioun dat bescht eraus geschloen, wat mir konnten erausschloen an da war et fir eis, vum LCGB, keng Optioun fir un sech dat dann net unzehuelen. Muss ech ganz einfach soen. Well d'Alternativ wier gewiescht, dass dann, wéi de Staatsminister dat gesot huet: en haut virun d'Chamber gaange wier an hätt un sech dann ouni Accord mat de Sozialpartner hätt e missen da virgoen.

Mir sinn der Meenung, dass mer vill besser hunn - dat huet de Staatsminister och confirméiert - dass mer an eisem Tripartitesmodell solle weiderfueren. Dat huet mengen ech d'Patronat och hei gesot a mir hunn un sech do dofir gesuergt.

[Romain Wolff]

Ech wëll dat just confirméieren, wat de Patrick Dury elo hei gesot huet. Effektiv hu mir déi Fuerderungen déi mir gestallt hunn zu 3 all Kéiers gestallt. Dat heescht, dat war e geschlossene Gewerkschaftsbond.

Mir haten natierlech och eis Gremien zesummen an dat hat jiddwereen eenzel an do sinn natierlech Ufuerderungen un eis gestallt ginn, un eis CGFP, an ech hunn och gesinn, natierlech un déi aner Gewerkschaften, déi net zu 100% déi selwecht waren. Do huet jiddereen seng Konsequenzen draus gezunn, wat e ka maachen a wat e net ka maachen an ech mengen dat ass ze respektéieren.

[Journalist]

Pol Reuter, Reporter.lu. Ech hätt och eng Fro un d'Gewerkschaftsvertrieder.

Déi Fro vum Index ass jo elo un sech dann tranchéiert fir déi kommend Zäit.

Dat betrëfft awer och eng Period, déi nach no de nächste Walen ass. Also do kéint jo villäicht eng aner Regierung och sinn. Stitt Dir dann deen Ament och nach ëmmer hannert deem Accord oder ... ?

[Xavier Bettel]

Bon, Dir hutt si zwar gefrot, mee den Accord leeft Enn 2023 och of. Dat heescht d'Wale sinn normalerweis am Oktober 2023.

Dat heescht wann eng nei Regierung am Amt wier, da si mer och Dezember - ech schwätzen aus Erfarung, ech sinn 2 Mol am Dezember vereedegt ginn - dat heescht et wiere just 2 oder 3 Wochen, wou do nach een Engagement do wier.

[Journalist]

Dat heescht dee Moment war dann och egal wéi déi Fro vum Index ... also déi kéint dann nei ausgehandelt ginn?

[Patrick Dury]

Wann deen Accord ausleeft, spillt erëm dat normaalt Indexgesetz. Also et ass zwar esou, dass wann alles erëm an eng normal Situatioun géif kommen, wann ech dat esou soen duerf, wat mir jo hoffen, dass mer net 2 Joer dee Krich do hunn, da géif un sech dat normaalt Indexgesetz erëm spillen.

[Xavier Bettel]

Mir engagéieren eis am Fong fir déi nächst potentiell Regierung fir 2-3 Wochen. Ech mengen ech sinn eng Kéier den 3. an eng kéier de 5. Dezember vereedegt ginn.

Et ass ëmmer sou Ufanks Dezember an dat géif jo dann Enn Dezember auslafen.

[Journalist]

Thierry Raizer pour Paperjam.

Bonjour. Je serai un peu moins politique. J'ai juste une question pratique.

Pour les citoyens, les entreprises, il se posera la question : comment je peux faire appel, quand je pourrai faire appel aux aides et comment ?

Quelle sera un peu la suite du calendrier, du déroulé ? Quelle sera un peu la communication que vous prévoyez un peu en guise de mode d'emploi ?

[Xavier Bettel]

Alors, vous vous trompez de conférence de presse.

Den Här Fayot huet seng Pressekonferenz an e puer Minutte mat der Madamme Backes, wou ebe justement all déi Saachen och erkläert ginn.

De Fait ass: et si jo Aiden, an dat ass fir eis ganz wichteg, fir d'Decarbonisatioun och z'ënnerstëtzen. Et sinn net einfach Suen, et ass fir Betriber, déi och "Energievore" sinn a fir hinnen och ze hëllefen, dass mir zesummen d'Ekonomie, sou wéi och bei de Bierger et fäerdegbrénge manner tributaire ze si vu fossillen Energien, déi mir aus dem Ausland geliwwert kréien.

Dat ass eben de But, dee mir och hunn an ech menge mir gesinn, wéi tributaire mir sinn am Moment an dofir ass dat een Engagement, deen am Fong, wann ech dat ka soen, eng Win-Win-Situatioun ass, well mir iwwerloossen ... net nëmme finanziell probéiere mir hei d'Saachen nach an der Gitt ze halen, mee virun allem awer och eng Modernisatioun vun engem "Tissu économique", deen och den Challengen, déi haut gefrot ginn, och nach kann do dem Standard entspriechen.

Dofir ass dat och wichteg net nëmme fir si, mee och fir eis. A fir eis a fir si. A fir eis 2.

[Journalist]

Pit Beffort fir de Radio 100,7.

De Moien huet den OGBL gesot, dass si d'Impressioun haten, datt d'Patronat vun Ufank un eragaangen ass mat der Intentioun fir aus der Tripartite eng reng Indexdiskussioun ze maachen.

Un d'Häre vun de Gewerkschaften: hutt Dir dat änlech empfonnt?

An dann nach eng Kéier un de Staatsminister an un den Här Reckinger vum Patronat - Wéi gesidd Dir dat?

[Patrick Dury]

Also ech muss soen, dass wann vill iwwert den Index diskutéiert ginn ass, da villäicht méi iwwert d'Kompensatioune fir d'Vertässele vum Index an dat war natierlech eng vun eisen Haaptuleies déi Kompensatioun, net nëmmen, an ech hunn elo keng Stoppauer gehat, ob mer elo vill Zäit dorop verbruecht hunn, mee et ass natierlech kloer, dass d'Sujeten déi gedréckt hunn, sinn natierlech ofgeschaaft ginn a mir hunn eng gutt Zäitchen op de Kompensatioune mengen ech verbruecht.

Et war awer, da muss ech och soen, eist Uleies fir dat ze klären. Dat war also manner, dass ...

Dat muss ech elo hei soen: et ass elo manner vun der UEL thematiséiert ginn.

Wann ech ganz éierlech sinn, ass dat Ganzt jo vun eis selwer, vun de Gewerkschaften thematiséiert ginn.

[Xavier Bettel]

Wann ech mech nach erënnere kann, hunn ech zimmlech zum Schluss vun der 1. Reunioun gesot a mir hunn nach e Sujet, dee mer mussen abordéieren, a mir hate vill iwwer aner Saache fir d'Éischt diskutéiert, sou wéi den Här Dury elo seet, mee ech hat och keng Stoppauer dobäi.

Mee de Constat war schonn ...

[Michel Reckinger]

Also den 1. Dag dat waren, wann ech mech net ieren, 8 Stonnen, dovunner ware 7 Stonnen iwwert den "État des lieux".

A mir sinn och an déi Reunioun gaangen als UEL, wou mir gesot hunn: mir gi mat kenger Fuerderung do eran.

Mir gi just mat engem "État de lieux" eran a wa mir beim "État de lieux", wa mir eis do Eens sinn, dann ass d'Konsequenz vun deem "État de lieux" évident.

An ech mengen dat ass e bëssen dat wou mir ganz séier eis Eens waren, dass een 3 Indextranchen an engem Joer, an där haiteger Zäit, net kann dobaussen argumentéieren.

Dir gitt kengem Headquarter, ob dat an der Industrie ass oder ob dat bei de Banken ass, am Ausland, erklären, dass zu Lëtzebuerg alles weiderleeft wéi gehabt an d'Ekonomie struewelt a ganz Europa fir d'Enner beieneen ze kréien.

Mir hunn, ech mengen, vill Zäit verbruecht fir Secteur fir Secteur a mir hunn eis wierklech laang Zäit geholl fir mat Fallbeispiller ze soen, wou d'Probleemer sinn an déi Probleemer hänken alleguerten un deem schäiss Krich.

An dofir hu mir ëmmer gesot: wa mir Eppes maachen, dann ass et eng zäitlech begrenzte Moossnam bis mir dee Krich hannert eis hunn.

A wa mer dat net fäerdegbréngen, mee da riskéiere mir einfach dass ...

Mir hunn da gesot, wéi beim Klimawandel: dat si Kipp-Punkten. wann iergendwann eng Kéier gesot gëtt dobaussen: Lëtzebuerg ass net méi intressant, déi hunn näischt verstanen.

Ma da geet dat sou séier. Virun allem, wann dat op der Dagesuerdnung ass vun deene grousse Betriber, déi hei sinn.

Dat ass haut een Thema. All grousse Betrib an och kleng Betriber, déi sinn amgaang am Moment Zenarien sech auszedenke wéi dat an de nächste 24 Méint soll goen.

E klenge Betrib an e grousse Betrib gesäit jo - déi hu jo keng Scheiklappen - déi gesi jo wat dobausse leeft.

An dann ze menge mir kënne weiderfuere wéi gehabt, ass fundamental falsch an ech mengen déi 4, déi hei uewe stinn, déi hunn déi Meenung gedeelt an hunn dann duerno an der Konsequenz an hirer Responsabilitéiten dat decidéiert, wat mir dann elo hei decidéiert hunn.

[Xavier Bettel]

Wann Dir erlaabt fir ze komplettéieren, well et sinn net nëmmen Headquarters oder auslännesch Haaptstied.

Ech hunn e konkret Beispill vun engem Jonken, deen sech selbststänneg gemaach huet, deem ech viru kuerzem en Diplom iwwerreecht hat fir Coiffer ze ginn.

Deen huet mir geschriwwen, dass mat den Energiepräisser a mat deenen 2 Indextranchen hien elo leider net déi Leit kann astellen, déi e wollt astellen a villäicht säin 2. Salon net kann opmaachen.

Dat si konkret Fäll an dat ass net am Ausland. Dat ass net op der anerer Säit vum Pull. Dat ass hei zu Lëtzebuerg. Dat ass och d'Realitéit.

[Journalist]

Sidney Wiltgen vum Tageblatt. D'Fro geet un all d'Hären do uewen.

Den OGBL huet gëschter Owend an och notamment haut de Moien nach eng Kéier vu Lige geschwat, déi bei der Versammlung an duerno propagéiert gi wieren, notamment d'Zomm vun 160.000 Euro, wou Fuerderungen anscheinend just vum OGBL virbruecht gi wäre fir do nach Kompensatiounen z'erwierken.

Laut OGBL ass et eng Fuerderung, déi vun all de Gewerkschafte virgedroe gouf an zum Schluss och net méi zeréckbehale ginn ass. Dat ass herno awer e bëssen aneschters op der Pressekonferenz villäicht eriwwerkomm.

Do ka villäicht jiddwereen eng Kéier reagéieren?

[Xavier Bettel]

Ech schwätze villäicht als Leschten a soen da wat ech vun deem Ganzen halen.

[Patrick Dury]

Ech wëll just soen, dass effektiv alleguer d'Fuerderungen, déi zu Momenter op den Dësch komm sinn, ënnert eis 3 ofgeschwat waren.

Mir déi gemeinsam virgedroen hunn an natierlech ass et an enger Verhandlung esou, dass déi Fuerderungen, ... déi Elementer, soe mir e Mol sou, déi een diskutéiert, déi änneren.

Dat Resultat wat haut do läit ass eben dat Resultat wat herno um Enn vun deem Prozess erauskomm ass.

[Michel Reckinger]

Jo, also ech kann dat bestätegen a vun eiser Säit.

Ech menge wéi mir d'lescht Woch, auserneegaange sinn, war den Ufank vum Quintile 3 an der Diskussioun.

Ech weess net op mir do ee Montant gesot haten, mee soe mir lo iergendeppes: 70.000 Euro. An da kënnt d'Fuerderung vun de Gewerkschaften, nach viru gëschter Mëtteg, vun deenen 160.000. Dat kënnt Dir Iech virstellen, dat mir do ganz erstaunt waren an dat och haut nach ëmmer net verstinn, wéi ee mat sou enger Fuerderung ka kommen.

An duerno ginn et Diskussiounen an ech mengen "en fin de compte" hu mer jo een Accord mat deenen 2 Partner hei fonnt fir sou wéi et elo steet.

[Patrick Dury]

Mir kompenséieren haut bis 100.000 Euro Joresgehalt.

[Xavier Bettel]

Also mir haten tatsächlech eng Rëtsch Proposen an ech weess wéi een an Negociatiounen erageet: et freet ee Maximalistesch fir duerno ze kucken sech an der Mëtt ze treffen. Mir haten déi Propos, déi och gëschter proposéiert ginn ass.

Duerno ass gesot ginn, dass dat net de Fall gewiescht wär, mee just eng vun 900.000 Milliounen, déi um Dësch gewiescht wären.

Déi 1. Propos war eng vun 1,5 Milliard. Dat ass eng Tatsaach. Just Kompensatiounen. Dat heescht wann ech déi aner Saache bäirechnen: 75 Millioune beim Bensinn, déi aner Hëllefen all zesummen, ... kënnt een awer op e Montant, deen net wäit vun 2 Milliarden ass.

Dunn hu mer gesot, dass dat inakzeptabel fir d'Regierung ass. Dunn ass eng aner Propositioun vun de Gewerkschafte komm.

Dat war déi, déi dunn, wou ech zitéiert ginn, déi liicht iwwer 900 Millioune gewiescht wär. Just fir d'Kompensatiounen. Dat heescht wann een d'Kompensatiounen eleng geholl hätt, da wier ee bei 900 Millioune gewiescht. Mee ech wëll Iech just drun erënneren, dass am ganze Pak aner Mesuren dobäi gewiescht sinn. Dat heescht mir wieren och do wäit iwwert 1 Milliard gewiescht.

Dat ass d'Realitéit. Dowéinst: et soll een net vu Lige schwätzen. Et soll een net engem deem anere Virwërf maachen.

Wann een an Negociatioune geet freet ee Maximal fir sech duerno ze probéieren an der Mëtt ze treffen.

Dat weess jiddwereen, dee probéiert an Negociatiounen ze kommen, mee Dir verstitt datt fir d'Regierung dat doten net akzeptabel war.

Ech fannen et schued wann een duerno probéiert e "Blaming" ze maachen, ee vis-à-vis vun deem aneren oder een deem aneren d'Schold ze ginn. "Cela, je le regrette". Fir mech ass dee gréisste Regret, datt den OGBL net hei steet, mee ob dat Propositioune vun deem engen oder vun deem anere sinn, si ënnert sech hu jo och Kompromësser musse maache fir do eng gemeinsam Positioun, fir déi gemeinsam Fuerderungen och kënnen ze stellen. Dat muss een och wëssen an et wier Schued wann haut een deem anere misst d'Schold gi fir wat deen Een oder deen Aneren och revendiquéiert hat.

De Prinzip ass vu Kollegialitéit mengen ech, déi wichteg ass, an ech hoffen dass mir déi Kollegialitéit séier zeréckfannen an net een deen aneren als Ligener oder aneschters bezeechnen.

Voilà, Merci!